Danske Spil kan se frem til en ekstra gevinst denne sommer. På en ekstraordinær generalforsamling fredag besluttede man nemlig at sælge den ejerandel i firmaet CEGO ApS, man har ejet siden 2014. Det er hele 60 procent af virksomheden, der nu skifter hænder og køberne er de oprindelige ejere samt kapitalfonden Via Equity III K/S, der har base i Hellerup. De oprindelige ejere af CEGO og dermed Spilnu.dk og Komogvind.dk er iværksætteren Mads Peter Veiby og brødrene Anders og Frederik Christensen. De tre var blandt de første til at udnytte at spilmarkedet blev liberaliseret i 2012 og Spilnu.dk blev hurtigt den næststørste spiller på onlinecasino-markedet - og altså delvist opkøbt af Danske Spil, der i 2014 udtalte at man med opkøbet ville konsolidere sin position på markedet. Men nu bliver firmaet altså solgt igen. Ifølge Danske Spils direktør Susanne Mørch Koch med en pæn fortjeneste: - I Danske Spil er vi stolte over at have været med på en spændende og profitabel udviklingsrejse med stifterne af CEGO. Der er blevet udviklet spil med en helt særlig appel til kunderne, og virksomheden er vokset markant under Danske Spils medejerskab. Det har været en god forretning til gavn for samfundet, kunderne og Danske Spil, udtaler hun i en pressemeddelelse. Artiklen fortsætter under billedet. Hvilken pris Danske Spil i 2014 gav for CEGO er uvist, og det ligeså hemmeligt, hvor meget kapitalfonden og de tre nuværende medejere har betalt for at købe firmaet tilbage. Børsen, som i efteråret sidste år kunne afsløre af CEGO-salget var på vej, betegnede dog handlen som værende i milliardklassen. Klart står det da også, at Spilnu.dk er en god forretning. Siden Danske Spil i 2014 købte sig ind i firmaet er overskuddet efter skat nemlig vokset fra 42,6 millioner kroner til massive 77,4 millioner i 2018. CEGO har - og har altid haft - base i Aalborg. Firmaet har kontorer i KMD-bygningen på havnen i Aalborg og firmaet beskæftiger i omegnen af 100 medarbejdere, der arbejder med udvikling af spil til CEGO's egne platforme, men også med salg af spil til andre udbydere. Vi ville gerne have talt med Danske Spil om salget af CEGO, men kommunikationschef Lars Kaspersen oplyser, at man ikke har noget at tilføje til den pressemeddelse, der er sendt ud. Det har heller ikke været muligt at træffe Mads Peter Veiby i forbindelse med denne historie. På sin Facebook-profil skriver han dog, at det nu bliver ham selv samt Christensen-brødrene, der ejer majoriteten af selskabet mens Via Equity kommer ind som minoritetsejer. Han skriver derudover, at "skilsmissen", som han kalder Danske Spils frasalg af CEGO, er begrundet i stifternes ønske om at flytte Spilnu.dk ud på andre markeder og blandt andet søge at gøre forretning i Sverige, Holland og Storbritanien. Salget er godkendt af spillemyndigheden og handlen forventes endeligt gennemført ved udgangen af juli.

Opsummering:
På en ekstraordinær generalforsamling fredag besluttede Danske Spil at sælge sin ejerandel af den nordjyske spilfirma CEGO. Køberne er de oprindelige nordjyske ejere og en kapitalfond.